Anexa 2 la HCL nr. ....................................

DESCRIEREA INVESTIŢIEI

I. DATE GENERALE
Denumire proiect: Linie nouă de tramvai Solventul – Gara de Nord 
Amplasament: Timișoara, str. Gării, identificată prin Cartea Funciară nr. C.F. vechi: 2, număr cadastral 17413/1, cu suprafața de 32.540 mp;
Titularul investiţiei: Municipiul Timişoara B-dul. C.D. Loga, nr. 1 
Beneficiar: Municipiul Timişoara B-dul. C.D. Loga, nr. 1 

II. DATE TEHNICE
Investiţia vizează construcția unei noi linii de tramvai și  modernizarea întregului anasmblu rutier, inclusiv reţelele edilitare stradale, subterane şi supraterane, având ca limite: platforma Solventul şi intersecţia cu Bd. General Ion Dragalina. 
Modernizarea tramei stradale are ca obiectiv creşterea calităţii vieţii în cadrul spaţiului urban prin sporirea accesibilităţii, mobilităţii, atractivităţii transportului public în comun şi prin îmbunătăţirea confortului şi a imaginii urbane de ansamblu. 
Prin proiect se vor realiza următoarele:
· linia cale tramvai va fi cale dublă şi va avea poziție centrală în cadrul tramei stradale;
· reţeaua contact va fi de tip complet compensată ”catenară”;
· se vor monta cabluri de energie de curent continuu pentru injecțiile de +/- 600 Vcc
· drumul va avea două benzi pe sens, incluzând calea de rulare a tramvaiului care va fi carosabilă;
· realizarea de piste pentru biciclete;
· realizarea de trotuare;
· spaţii verzi, în zona de siguranţă a străzii
· supravegherea video, integrată în sistemul de management al traficului.
Deasemenea, prin proiect se vor moderniza cele mai importante 22 de stații de transport în comun din municipiul Timişoara. 
O altă activitate a acestui proiect este achiziţionarea unui sistem de monitorizare a mijloacelor de transport şi e-ticketing. 

III. INDICATORI VALORICI
Valoarea totală a investiţiei (TVA inclus): 57.660.730,17 lei, din care C+M: 40.710.717,63 lei.

IV. DESCRIEREA INVESTIŢIEI
În prezent pe strada Gării linia de tramvai ocupă o mică porțiune, și anume 175 m măsurați de la intersecția cu Bulevardul General Ion Dragalina. În această lungime era cuprinsă și bucla de întoarcere. În urma construcției unei lini noi de tramvai şi modernizării tramei stradale, se vor obţine următorii parametri tehnico-funcţionali:
· Lungime traseu: 1.4 km;
· Lungime cale dublă tramvai: 1,4 km;
· Suprafață carosabilă: 14.000 mp;
· Locuri de parcare: 37;
· Suprafață trotuare/piste bicicliști: 4.300 mp;
· Număr stații de tramvai: 3;
· Număr peroane: 6;
· Număr arbori tăiați: 67 buc.
· Număr arbori propuși: 99 buc.

Linia cale tramvai va fi realizată cu şină cu canal, fiind îmbrăcată printr-un sistem elastic care reduce substanţial zgomotul structural, vibraţiile și radiaţia acustică și care izolează electric (profile pe talpa șinei și pe inima șinei). Acest sistem împiedică propagarea curenților vagabonzi și a efectelor dăunătoare pe care le au la nivelul șinei. 
Reţeaua contact va fi de tip complet compensată ”catenară”, utilizând stâlpi de susţinere a acesteia, asigurând şi amplasarea corpurilor de iluminat public.
Trama stradală va fi realizată în varianta de 2 benzi pe sens incluzând calea de rulare a tramvaiului care va fi carosabilă. Benzile adiacente căii de rulare a tramvaiului au lățimea de 3,50 m cu excepția zonelor din dreptul peroanelor stațiilor Nufăr și Gh. Barițiu, unde au lățimea de 3 m. Pe traseul liniei de tramvai vor fi amenajate 3 staţii de urcare-coborâre, prevăzute cu peroane şi copertine. Trotuarele au fost proiectate în general adiacent proprietăților, cu o lățime minimă de 1 m. Sunt prevăzute piste pentru biciclete și parcări de scurtă durată. 
Staţiile de transport public de călatori vor avea o serie de facilităţi: adăposturi pentru călători, mobilier, automate de bilete/carduri, sisteme de informare, sisteme de supraveghere video, facilităţi pentru persoanele cu dizabilităţi, semnalistică, platforme de îmbarcare/debarcare călători etc
Sistemul de monitorizare se va integra cu sistemul de management al traficului, şi vor asigura împreună prioritizarea pentru toate modurile de transport public existente în Timişoara (tramvai, troleibuz, autobuz). Sistemul de e-ticketing, pe lângă funcţiile uzuale, va asigura posibilitatea plăţii titlurilor de călătorie în mijloacele de transport atât prin telefonia mobilă, cât şi prin SMS sau alte modalităţi de plată. Sistemul va asigura distribuţia tuturor titlurilor de călătorie şi de informare a călătorilor în staţiile mijloacelor de transport de pe întreaga reţea de transport din municipiul Timişoara. 

